เตรียมเปิดลงทะเบียนกลุ่มไรเดอร์ และ Grab ผู้ขับรถจักรยานยนต์ส่วนบุคคลป้ายดำ เป็นรถจักรยานยนต์สาธารณะป้ายเหลือง
นายจิรุตม์ วิศาลจิตร อธิบดีกรมการขนส่งทางบก เปิดเผยถึงความคืบหน้าการแก้ไขปัญหาความเดือดร้อนจากกรณีบริษัท แกร็บแท็กซี่ (ประเทศไทย) จำกัด ผู้ให้บริการแอปพลิเคชัน “Grab” จะหยุดการให้บริการ Grabbike (win) ตั้งแต่วันที่ 15 กรกฎาคมนี้เป็นต้นไป ทำให้กลุ่มไรเดอร์บางส่วนต้องเผชิญภาวะตกงานกะทันหัน ขาดรายได้ ว่า ล่าสุดได้หารือร่วมกับตัวแทน กลุ่มไรเดอร์ ทั้งรถจักรยานยนต์ส่วนบุคคล ที่ใช้ป้านทะเบียนดำและรถจักรยานยนต์สาธารณะ ที่ใช้รถป้ายทะเบียนสีเหลือง รวมถึงผู้บริหารบริษัท แกร็บแท็กซี่ (ประเทศไทย) จำกัด ถึงแนวทางการพิจารณให้ความช่วยเหลืออย่างถูกต้องตามกฎหมายและเป็นไปตามเงื่อนไขของกรมการขนส่งทางบก ในการรับรองแอปพลิเคชัน สำหรับรถยนต์รับจ้างผ่านระบบอิเล็กทรอนิกส์ ซึ่งจะต้องไม่มีการให้บริการที่นำไปสู่การกระทำผิดกฎหมาย เบื้องต้นกรมการขนส่งทางบก จะเปิดรับลงทะเบียนให้ผู้ขับรถจักรยานยนต์ส่วนบุคคลป้ายดำ ที่ประสงค์จะให้บริการรับ+ส่งผู้โดยสารผ่านระบบแอปพลิเคชันทุกแพลตฟอร์ม สามารถลงทะเบียนผ่านระบบอิเล็กทรอนิกส์ Google Forms “ลงทะเบียน Rider ผู้ได้รับผลกระทบ”  ตั้งแต่วันที่ 27 มิถุนายนถึงวันที่ 26 กรกฎาคม 2565 เมื่อครบกำหนดแล้ว จะนำข้อมูลมาพิจารณาแนวทางและวิธีการจัดระเบียบการรับส่งผู้โดยสารด้วยรถจักรยานยนต์ผ่านระบบแอปพลิเคชัน ร่วมกับคณะกรรมการประจำกรุงเทพมหานคร ประกอบด้วย กรมการขนส่งทางบก กองบัญชาการตำรวจนครบาล กรุงเทพมหานคร และหน่วยงานอื่นที่เกี่ยวข้อง ที่มีอำนาจหน้าที่ในการดำเนินการจัดระเบียบรถจักรยานยนต์สาธารณะป้ายเหลือง ควบคู่กับการเร่งสร้างความเข้าใจกับผู้ให้บริการแอปพลิเคชัน ทุกแพลตฟอร์มต้องปรับปรุงแอปพลิเคชันให้เป็นไปตามเงื่อนไขที่กรมการขนส่งทางบกกำหนด เพื่อให้เกิดความเป็นธรรมในการให้บริการ และไรเดอร์สามารถประกอบอาชีพภายใต้กรอบของกฎหมายอย่างไรก็ตาม เพื่อบรรเทาความเดือดร้อนของประชาชน ที่ใช้บริการและไรเดอร์ กรมการขนส่งทางบกจะพิจารณาขยายระยะเวลาการหยุดให้บริการของ Grabbike (win) ซึ่งครบกำหนดวันที่ 15 กรกฎาคม 2565 ออกไปก่อน เพื่อให้กลุ่มไรเดอร์สามารถปฏิบัติตามแนวทางการแก้ไขปัญหาและเข้าสู่กระบวนการตามกฎหมายที่ถูกต้องต่อไป